Госпођа Олга/14
Појава трећа

ОЛГА и АДВОКАТ 

ОЛГА
(Пође десно и сукоби се с Адвокатом.)
АДВОКАТ
(хладно)
Дошла си већ. Не можеш да дочекаш.
ОЛГА
(јетко)
Да.
АДВОКАТ
Пристао је. Све је било по твојој вољи. (Безобразно) Имаћеш га...
ОЛГА
Молим те, поштеди ме дрскости.
АДВОКАТ 
(као и пре)
То си хтела. И биће. Он је пристао без једне речи.
ОЛГА
Он није пристао на то што ти мислиш. 
АДВОКАТ
Пристао је и на то, то ти ја добар стојим. Јеси ли ти само?...
ОЛГА
Молим те...
АДВОКАТ
Толико ми остаје, да те смем бар вређати.
ОЛГА
Ти на то немаш права. Али ако налазиш да човек...
АДВОКАТ
(наставља)
Који је једну жену имао у наручју као љубавни- цу своју, има права да буде према њој безобразан кад она хоће да му упропасти рођеног сина.
ОЛГА
Ти говориш тако смешно да би човек помис- лио: љубоморан си на свог рођеног сина.
АДВОКАТ 
(згране се на то)
Хм! ... Ти имаш обзира изустити такву реч.
ОЛГА
Ти си почео, драги мој...
АДВОКАТ
Да, али ти признајеш оно за шта те ја оптужујем. Истина је. Ти хоћеш његову крв.
ОЛГА
Лепо: хоћу. Можеш ли ме ти спречити? Имаш ли ти енергије за то?
АДВОКАТ
Хтети оно што сам хтео у једном тренутку, да те оставим, да бежим — било би детињасто.
ОЛГА
Хм, детињасто! Јер си слаботиња.
АДВОКАТ
Слаботиња је он, што је пристао. Но ако је пристао на брак с твојом ћерком, није пристао на брак с тобом.
ОЛГА
(гневно)
Ја то не тражим.
АДВОКАТ
Ти то тражиш, али од тога неће ништа бити. Ја ћу му рећи. Као отац, очи у очи.
ОЛГА
Он ће ти се смејати. Испашћеш као љубавник који...
АДВОКАТ
Настави, само настави.
ОЛГА
Који место да се бори, моли или саветује. Личио би на човека који се купа у води, остаје у њој читав сат и купајући се и даље саветује друге да то не чине, јер је вода хладна. Но најзад, нисам духовита ни мало, не вагва ми поређење.
АДВОКАТ
(цинично)
Стаћу пред њега и рећи ћу му: Видиш ову жену? Њој сам ја давао крв, а она мени новац. Данас ја имам упола мање крви, а она два пута више новаца. Чувај се продаје крви. Она се страховито мало плаћа. Она је страшно јефтина.
ОЛГА
(дрско)
Али кад је већ неком трговцу нешто за продају, он ће дати по најбољој цени. А бољу цену ниси могао добити.
АДВОКАТ
(јетко)
Мислиш?
ОЛГА
Ти си уверен да сам ти ја упропастила каријеру?...
АДВОКАТ
И сувише уверен.
ОЛГА
Ја ти то враћам. Дајем ти сину који не вреди ништа...
АДВОКАТ
(плане)
То није истина. . .
ОЛГА
(наставља дрско. лагано)
Који не вреди ништа — огромну суму новца. Но? Рачун је измирен.
АДВОКАТ
Твој новац га је убио, сад је још остало да га твој новац и сахрани.
ОЛГА
Остави фразе, молим те. Само не тако тронуто. Вечерас ћеш потписати уговор... С мојим мужем, разуме се... А после тога биће као и досад.
АДВОКАТ
Не, мене више нећеш видети у својој соби. Или видећеш ме само као оца...
ОЛГА
О, само немојте бити тако озбиљни. Можете бити ви и деда и ипак зато љубавник.
АДВОКАТ
Како си дрска. Имаш новаца... И то је све.
ОЛГА
(наставља у истом тону)
Коцкали смо се и ти прокоцкао живот са дамом... дамом херц. Зар не?
АДВОКАТ
Још увек имаш доста духа, мада се још увек у теби види паланачка простакуша... Још увек си ти она жена из Паланке коју узима...
ОЛГА
А не опет историју, није баш најсјајнија... Но имаш и ти на носу.
АДВОКАТ
Ја сам човек.
ОЛГА
Ти увек тражиш кривицу ван себе. Играли смо се обоје. Опекла сам се и ја.
АДВОКАТ
А сад је ред на мога сина.
ОЛГА
Хоћу да га усрећим, као што ћу и твоју кћер васпитати и удати својим новцем.
АДВОКАТ
И толике жртве ти чиниш зато што МЕНЕ волиш?
ОЛГА
Да.
АДВОКАТ
Лажеш, јер ја сам ти као и сваки други с којим си почела игру.
ОЛГА
Ти врло добро знаш ко је једини био господар моје собе.
АДВОКАТ
Знам.
ОЛГА
Ко је у њој био онда кад је она била у пуном сјају, кад се за њом чезнуло, као што данас нико за њом не чезне.
АДВОКАТ
(суво)
Знам.
ОЛГА
И ипак ја сам непоштена? Да сам ти била жена, не бих те могла толико волети, јер брак је гроб љубави, што каже Госпођа Лафајет у оном роману што си ми дао да читам... Осетити тежак ноћни зној човека кога волимо... Ух, како је све то гадно. Ја сам те видела само онда кад сам хтела, кад си ти био очешљан, умивен, кад је твоје тело било меко и мирисно. Као све скупоцене играчке... И кад их разбијемо, ми смо одлазили свак својој кући, ја своме мужу, ти жени... да се други пут опет нађемо тако умивени и да једно другом миришемо косе.
АДВОКАТ
А данас? (Безобразно, цинично) Данас хоћеш мога сина.
ОЛГА
То није истина. Ти ћеш и ноћас доћи, јер ме још волиш... Но?
АДВОКАТ
Никад више, јер не могу. Ноћас... (Говори брзо. мало пригушено) Ноћас сам хтео доћи у твоју собу, као и увек... Од онога дана када си ми први пут предложила тај брак, када сам разумео твој план, ја нисам више оно што сам био. Као неки страшан, луди страх да је ушао у мене, ја нисам смео ићи. Пришао сам твојим вратима, а она су била закључана. У твојој соби је било тамно. Тада ми се учинило да сам спазио њега, мог сина...
ОЛГА
Утваре!
АДВОКАТ
Чека да се појавиш ти у лакој белој хаљини из купатила, сва топла, миришљава. Чека да пије последње дражи једне лепе и увеле жене. Јесен. Јеси ли задрхтала кад си осетила његове младе руке пуне енергије и живота? Јеси ли познала оне очи, оне МОЈЕ очи? Јеси ли у њима видела мене или себе, као некада у мојим очима? Јеси ли задрхтала?
ОЛГА
Ти говориш као да је то било. Зар не рече да ти се причинило?
АДВОКАТ
Тада сам хтео да улетим међу вас и да овим песницама...
ОЛГА
Ти си луд!
АДВОКАТ
Али тај сусрет! Са рођеним сином! Било ме је срамота. Побегао сам.
ОЛГА
Ти си у грозници. Мене је страх.
АДВОКАТ
Зар ћу ја моћи да се сусретнем свакога јутра са сином кад се буде враћао из твоје ложнице испијен, с модрицама испод очију, с угрисцима твојих зуба? Његове усне ће бити пуне твојих пољубаца, оне ће горети... И ја то треба да видим?...
ОЛГА
Ти бунцаш!
АДВОКАТ
Ја не дам то. Ножем ћу вас раздвојити... Ја не смем гледати тај бескрајни низ блуда... Ја. .. ја гледам како читаве генерације пропадају у мојој кући. Ох! Шта хоћеш? Можда ћеш хтети и мужа моје кћери и...? Докле? А твоја кћи, твоја кћи, у којој има више твоје погане крви но моје... О!

Госпођа Олга